Na temelju članka 29. Statuta Grada Cresa („Službene novine“ PGŽ br. 29/09 i 14/13), Gradsko vijeće Grada Cresa na svojoj sjednici održanoj \_\_\_\_\_\_\_\_\_\_\_\_\_\_ 2017. godine donosi sljedeću

**ODLUKU O OSNIVANJU**

**DJEČJEG GRADSKOG VIJEĆA GRADA CRESA**

**Članak 1**

Osniva se Dječje gradsko vijeće Grada Cresa ( u daljnjem tekstu: Dječje gradsko vijeće), kao predstavničko tijelo djece sa područja Grada Cresa. Dječje Gradsko vijeće osniva se s ciljem ostvarivanja prava djece na aktivno sudjelovanje u životu Grada Cresa.

Dječje gradsko vijeće osigurava djeci slobodno izražavanje mišljenja, iznošenje prijedloga i sudjelovanje u procesu donošenja odluka kojima se podiže kvaliteta življenja u Gradu Cresu. Dječje Gradsko vijeće upoznaje gradsku vlast sa problemima i predlaže rješenja od interesa za djecu.

Članak 2.

Ovom odlukom utvrđuje se sastav, izbor Dječjeg gradskog vijeća, djelokrug rada Dječjeg gradskog vijeća, način rada i druga pitanja značajna za rad Dječjeg gradskog vijeća.

Članak 3

Dječje gradsko vijeće čini 13 (trinaest) članova, predstavnika svakog razrednog odjeljenja od IV. do VII. razreda Osnovne škole Frane Petrića Cres sa prebivalištem na području Grada Cresa.

U izborima za Dječje gradsko vijeće imaju pravo sudjelovati svi učenici Osnovne škole Frane Petrića Cres, od IV. do VII. razreda s prebivalištem na području Grada Cresa.

Kandidat koji se prijavljuje za vijećnika mora biti dobrog ili uzornog vladanja, koji nema izrečenu niti jednu od pedagoških mjera.

Članak 4.

Mandat članova Dječjeg gradskog vijeća traje dvije (2) godine, a isti je ograničen završetkom osnovnoškolskog školovanja.

Pojedini učenik može se kandidirati i biti izabran više puta.

Mandat dječjeg vijećnika prestaje u slučaju prestanka statusa učenika Osnovne škole.

U slučaju izricanja pedagoške mjere u Osnovnoj školi dječji vijećnik se razrješuje dužnosti, te ga na toj funkciji zamjenjuje kandidat koji je na izborima za Dječje gradsko vijeće dobio sljedeći najveći broj glasova.

Članak 5.

Odluku o raspisivanju izbora za Dječje gradsko vijeće donosi Gradonačelnik u roku od 30 dana od dana stupanja na snagu ove odluke, odnosno 30 dana prije isteka mandata aktualnog saziva Dječjeg gradskog vijeća.

Članovi Dječjeg gradskog vijeća biraju se neposredno, tajnim glasovanjem.

Članak 6.

Postupak izbora članova Dječjeg gradskog vijeća vodi Povjerenstvo za izbor Dječjeg gradskog vijeća Grada Cresa koje se sastoji od pet članova koje imenuje Gradonačelnik.

Izbori se provode uz suradnju sa stručnim službama Osnovne škole Frane Petrića. Povjerenstvo će nakon donošenja odluke o raspisivanju izbora, utvrditi program aktivnosti na provedbi izbora (rokove kandidatura, objave kandidatura, promidžbu, prezentaciju, vrijeme i prostor u kojem će se održati izbori, utvrđivanje rezultata glasovanja, objava rezultata i ostalo).

Članak 7.

Konstituirajuću sjednicu Dječjeg gradskog vijeća saziva gradonačelnik u roku od petnaest (15) dana od dana objave rezultata izbora.

Dječje gradsko vijeće konstituirano je izborom predsjednika Dječjeg gradskog vijeća, ako je na konstituirajućoj sjednici nazočna većina članova Dječjeg gradskog vijeća.

Do izbora predsjednika Dječjeg gradskog vijeća konstituirajućoj sjednici predsjedava Gradonačelnik ili osoba koju on ovlasti.

Članak 8.

Članovi Dječjeg gradskog vijeća biraju svog predsjednika i zamjenika predsjednika. Neslužbeni naziv je Dječji gradonačelnik, odnosno zamjenik Dječjeg gradonačelnika.

Prijedlog kandidata za predsjednika Dječjeg gradskog vijeća mora dizanjem ruke podržati najmanje 3 vijećnika, a nakon kandidiranja provodi se javno glasovanje podizanjem ruku.

Za predsjednika izabran je onaj kandidat koji dobije natpolovičnu većinu glasova prisutnih vijećnika. Za zamjenika je izabran kandidat koji dobije najviše glasova nakon predsjednika.

Predsjednik Dječjeg gradskog vijeća saziva i organizira sjednice Dječjeg gradskog vijeća (u suradnji s voditeljem/voditeljima dječjeg gradskog vijeća – odrasla/e osoba/e), predlaže dnevni red, objavljuje rezultate glasovanja, potpisuje akte koje donosi Dječje gradsko vijeće.

Članak 9.

Na konstituirajućoj sjednici vijeće donosi Poslovnik Dječjeg gradskog vijeća kojim će se urediti način i izbor dječjeg gradonačelnika i zamjenika, opis poslova, početak obavljanja vijećničke dužnosti te sva druga pitanja povezana s radom i održavanjem sjednica.

Članak 10.

Predsjednik predstavlja Dječje gradsko vijeće i sudjeluje na manifestacijama Grada Cresa, kada iz objektivnih razloga nije u mogućnosti, zamjenjuje ga zamjenik.

Ako predsjednik Dječjeg gradskog vijeća neopravdano ne sudjeluje na tri (3) uzastopne sjednice Dječjeg gradskog vijeća ili na tri (3) uzastopne aktivnosti svaki vijećnik Dječjeg gradskog vijeća može predložiti da se raspravi o odgovornosti predsjednika Dječjeg gradskog vijeća i pokrenuti pitanje njegova razrješenja.

Dječje gradsko vijeće većinom glasova prisutnih vijećnika donosi odluku o razrješenju predsjednika i ponavlja postupak izbora novog predsjednika.

Članak 11.

Ukoliko vijećnik neopravdano ne prisustvuje na tri (3) uzastopne sjednice Dječjeg gradskog vijeća, svaki vijećnik može predložiti da se raspravi o njegovoj odgovornosti i pokrenuti pitanje njegova razrješenja.

Dječje gradsko vijeće većinom glasova prisutnih vijećnika donosi odluku o razrješenju vijećnika i utvrđuje da će ga na toj funkciji zamijeniti kandidat, koji je na izborima za Dječje gradsko vijeće dobio sljedeći najveći broj glasova.

Članak 12.

Dječje gradsko vijeće ima sljedeći djelokrug rada:

* potiče aktivno sudjelovanje djece u javnom životu Grada Cresa,
* utvrđuje stanje i potrebe djece u sredini u kojoj žive,
* javno iznosi mišljenja i prijedloge,
* vodi brigu o unapređenju i zaštiti okoliša,
* vodi brigu o iskazanim potrebama djece na području kulture, tjelesne kulture i sporta,
* zalaže se za donošenje odluka, programa i drugih mjera u Gradu Cresu kojima se poboljšava položaj djece,
* upoznaje se s radom gradonačelnika, gradske uprave i Gradskog vijeća,
* vodi brigu o djeci u području socijalne skrbi,
* različitim programima obilježava važne datuma i blagdane od značaja za djecu,
* ostvaruje kontakte s drugim dječjim vijećima i razmjenjuje iskustva,
* prati dostignuća sličnih dječjih aktivnosti
* informira ostalu djecu o saznanjima, postupcima i ostvarenim rezultatima
* ugovara i ostvaruje nastupe u medijima
* obavlja i druge poslove od značaja za djecu.

Članak 13.

Vijećnik Dječjeg gradskog vijeća obvezan je sudjelovati u svim aktivnostima Dječjeg gradskog vijeća i o njima na prikladan način obavijestiti razredni odjel u kojem je izabran.

Vijećnik je obvezan prikupiti mišljenja i prijedloge razrednog odjela u kojem je izabran o temama o kojima će se raspravljati na sjednici Dječjeg gradskog vijeća.

Članak 14.

Dječje gradsko vijeće održava sjednice u pravilu najmanje jednom tromjesečno.

Sjednica se može održati ako je prisutna većina vijećnika.

O radu sjednice vodi se zapisnik, a kojeg su vijećnici dužni sastaviti te dostaviti školi i Gradu Cresu.

Članak 15.

Gradonačelnik Grada Cresa imenovat će voditelja/icu Dječjeg gradskog vijeća posebnim rješenjem.  
Voditelji/ca Dječjeg gradskog vijeća imaju slijedeću ulogu:

1. Sazivati sjednice Dječjeg gradskog vijeća,
2. poticati vijećnike i pomagati pri izradi plana rada,
3. pratiti sjednice, radionice i aktivnosti Dječjeg gradskog vijeća,
4. poticati redovan i aktivan rad Dječjeg gradskog vijeća,
5. pružati informacije o provedenim djelima,
6. upućivati djecu na mogućnost rješavanja problema,
7. educirati djecu za njihove uspješne javne nastupe, poruke i zahtjeve.
8. provoditi i ostale aktivnosti prema prepoznatoj potrebi

Rad voditelja Vijeća zasniva se na volonterskoj osnovi.

Članak 16

Uvjete za rad vijeća osigurava Grad Cres (financijska sredstva, prostor i stručnu pomoć). Stručne i administrativne poslove obavlja Ured Grada u suradnji s voditeljem Vijeća i članova Koordinacijskog odbora za provedbu akcije Gradovi i općine - prijatelji djece.

Članak 17.

Ova odluka stupa na snagu osam dana nakon objave u „Službenim novinama“ Primorsko-goranske županije.

Klasa: 340-01/17-1/2

Ur.broj: 2213/02-02-17-

Cres,

GRAD CRES

GRADSKO VIJEĆE

Predsjednica

Maja Sepčić, dr.med.